નાસાના સર્વેમાં એરેકા પામની સાથોસાથ મધર ઇન લો ટંગ પ્લાન્ટ પણ હવાના શુદ્ધિકરણ માટે લાભદાયી હોવાનું તારણ નામ સાંભળીને હસવું આવી જાય તો ભલે, પણ આ છોડની કરામત એ છે કે એને પાણી પાશો તો તમારા ઘરમાં કજીયા નહીં થાય, પણ હવા શુદ્ધ થશે, છેને કમાલ. મધરઇનલો ટંગ પ્લાન્ટની અંદાજે 70 જેટલી પ્રજાતિ છે. સરેરાશ મહત્તમ 1 મીટરની ઊંચાઇ ધરાવતો આ પ્લાન્ટ મૂળ તો વિદેશી છે. પણ તે ગમે તે વાતાવરણમાં ઉગી શકે છે. વેસ્ટ આફ્રિકાના ટ્રોપિકલ વિસ્તારનો આ છોડ સ્નેક સ્કીન પ્લાન્ટ તરીકે પણ ઓળખાય છે કારણ કે માટીમાંથી સીધા ઉગતા આ સ્પાઇક્સ લાંબી જીભ જેવા કે સાપની ચામડી જેવા દેખાય છે. ઉપરાંત તેને બેડરુમ પ્લાન્ટ પણ કહેવાય છે.